Mere end 70 år efter besættelsens ophør er krigsforbrydelser begået under krigen stadig et betændt emne. Genopdagelser af krigens brutalitet er ikke blot godt stof i medierne, men har ligeledes potentiale til at blive politisk aktuelt.

Det har vist sig at have en enorm effekt, hvis man kan dramatisere en glemt historie fra gløderne af besættelsestiden. En historie, der tilmed tillægger danskerne en skurkerolle. Sådan en historie er filmen ’Under sandet’. Filmen, der havde premiere torsdag, giver et interessant indblik i en glemt historie, som danskerne – måske med rette – har haft lyst til at glemme.

Kort fortalt er historien denne: I dagene efter besættelsens ophør i Danmark beordrede de britiske befrielsesstyrker, at en tysk minerydningskommando, Minenkommando Dänemark, skulle blive i landet. De skulle rydde de miner, der var blevet lagt på den jyske vestkyst under krigen. Miner, som de tyske soldater selv havde lagt.